CELEX: 62019TN0173
Language: el
Date: 2019-03-22 00:00:00
Title: Υπόθεση T-173/19: Προσφυγή της 22ας Μαρτίου 2019 — AV και AW κατά Κοινοβουλίου

20.5.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 172/40
            
         
      Προσφυγή της 22ας Μαρτίου 2019 — AV και AW κατά Κοινοβουλίου
      (Υπόθεση T-173/19)
      (2019/C 172/54)
      Γλώσσα διαδικασίας: η γαλλική
      
         Διάδικοι
      
      
         Προσφεύγοντες: AV και AW (εκπρόσωποι: L. Levi και S. Rodrigues, δικηγόροι)
      
         Καθού: Ευρωπαϊκό Κοινοβούλιο
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να κρίνει την παρούσα προσφυγή παραδεκτή και βάσιμη·
               
            κατά συνέπεια,
      
                  —
               
               
                  να ακυρώσει τις προσβαλλόμενες αποφάσεις·
               
            
                  —
               
               
                  να καταδικάσει το καθού στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν πέντε λόγους ακυρώσεως.
      
                  1.
               
               
                  Με τον πρώτο λόγο προβάλλεται παράβαση, αφενός, του άρθρου 78 του κανονισμού (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ 2012, L 298, σ. 1) και, αφετέρου, των δικαιωμάτων άμυνας. Οι προσφεύγοντες επισημαίνουν συναφώς ότι εν προκειμένω καμία διοικητική απόφαση διατάσσουσα την ανάκτηση δεν περιήλθε εις γνώσιν τους πριν από τη λήψη των προσβαλλόμενων αποφάσεων περί επιστροφής των αχρεωστήτως καταβληθέντων ποσών.
               
            
                  2.
               
               
                  Με τον δεύτερο λόγο προβάλλεται έλλειψη έγκυρης νομικής βάσης, λόγω της απαγόρευσης θεμελίωσης των προσβαλλόμενων αποφάσεων στο άρθρο 85 του Κανονισμού Υπηρεσιακής Κατάστασης των υπαλλήλων βάσει του πειθαρχικού πλαισίου στο οποίο αυτές εντάσσονται.
               
            
                  3.
               
               
                  Με τον τρίτο λόγο προβάλλεται παράβαση του άρθρου 85 του Κανονισμού Υπηρεσιακής Κατάστασης των υπαλλήλων. Κατά τους προσφεύγοντες, ακόμη και εάν θεωρηθεί ότι οι προσβαλλόμενες αποφάσεις μπορούσαν να θεμελιωθούν στο άρθρο 85 του Κανονισμού Υπηρεσιακής Κατάστασης των υπαλλήλων, οι αποφάσεις αυτές θα ήταν παράνομες, λόγω μη πλήρωσης, εν προκειμένω, των προϋποθέσεων εφαρμογής της εν λόγω διάταξης.
               
            
                  4.
               
               
                  Με τον τέταρτο λόγο προβάλλεται παραβίαση της αρχής της χρηστής διοικήσεως και παράβαση του καθήκοντος μέριμνας που προκύπτει από αυτήν, λόγω ιδίως μη επίδειξης μέριμνας εκ μέρους του καθού προς εξακρίβωση του εάν υφίστατο πράγματι η παρατυπία που εντόπισε η Ευρωπαϊκή Υπηρεσία Καταπολέμησης της Απάτης (OLAF).
               
            
                  5.
               
               
                  Με τον πέμπτο λόγο προβάλλεται κατάχρηση εξουσίας από το Κοινοβούλιο, στον βαθμό που έλαβε τις προσβαλλόμενες αποφάσεις με σκοπό, αν όχι αποκλειστικό, τουλάχιστον αποφασιστικής σημασίας, την επίτευξη σκοπών άλλων από αυτούς του άρθρου 85 του Κανονισμού Υπηρεσιακής Κατάστασης των υπαλλήλων, δηλαδή τη βούληση να τιμωρήσει τους προσφεύγοντες με τρόπο άλλο από την επιβολή πειθαρχικής ποινής.